Заключителен концерт на Габровския камерен оркестър за сезон 2017/2018

[НИКОЛАЙ КОЛЕВ](https://www.facebook.com/Velokin)·[21 ЮНИ 2018 Г.](https://www.facebook.com/notes/%D0%BD%D0%B8%D0%BA%D0%BE%D0%BB%D0%B0%D0%B9-%D0%BA%D0%BE%D0%BB%D0%B5%D0%B2/%D0%B7%D0%B0%D0%BA%D0%BB%D1%8E%D1%87%D0%B8%D1%82%D0%B5%D0%BB%D0%B5%D0%BD-%D0%BA%D0%BE%D0%BD%D1%86%D0%B5%D1%80%D1%82-%D0%BD%D0%B0-%D0%B3%D0%B0%D0%B1%D1%80%D0%BE%D0%B2%D1%81%D0%BA%D0%B8%D1%8F-%D0%BA%D0%B0%D0%BC%D0%B5%D1%80%D0%B5%D0%BD-%D0%BE%D1%80%D0%BA%D0%B5%D1%81%D1%82%D1%8A%D1%80-%D0%B7%D0%B0-%D1%81%D0%B5%D0%B7%D0%BE%D0%BD-20172018/10155822667522632/)

На 20 юни 2018 г. беше заключителният концерт на Габровския камерен оркестър за настоящия сезон. Програмата беше силно интригуваща и публиката беше с много очаквания, още повече, че участваха много добри солисти, участвали и в предишни концерти на оркестъра.

Като начало чухме Концерт за виолончело и оркестър в сол минор от Георг Матиас Мон (Georg Matthias Monn) под редакцията на Арнолд Шьонберг. Както беше написано в програмата: **„първо изпълнение в България“**. Според програмата това е транскрипция от Арнолд Шьонберг на концерта на Мон за клавир и струнни. Според мен това не е точно така, защото Арнолд Шьонберг действително е преработил клавирния концерт за виолончело, но това се отнася за ре мажорния концерт за клавир. За концерта в сол минор в партитурата е написано, че е под редакцията на Шьонберг и клавирната партия е добавена от него, а не е транскрипция... В Уикипедия на английски също е написано, че този концерт е оригинално произведение на Мон. Този концерт беше включен в програмата по мое предложение, след като вече бях слушал няколко пъти записи на този концерт, особено на втората част - *Adagio*. Допадна ми и поради това, че тази музика е преход от барока към класиката и Мон се причислява към групата на виенските предкласици. Произведенията му са в „галантен“ стил, наречен още „рококо“.

Солист на този концерт беше известният млад виолончелист Стефан Хаджиев, който изпълни (пак по мое предложение) точно преди една година концерта за виолончело в ла минор на Карл Филип Емануел Бах. Той винаги свири с желание и въодушевление, което се предава и на публиката. Така беше и при изпълнението на концерта на Мон. След *Allegro*-то на първата част следваше „галантното“ *Adagio****,*** изпълнено с много финес. И накрая - бурното *Allegro* на третата част. Оркестърът беше достоен партньор на солиста, въпреки водещата му роля. Следваха бурните аплодисменти на публиката като благодарност за чудесното изпълнение.



Моя милост поздравява солиста Стефан Хаджиев

Вторият и третият номер от програмата бяха посветени на Моцарт. Най-напред бяха изпълнени три части от Серенада № 4 „Колоредо“ (KV 203) - втора, трета и четвърта, които образуват един своеобразен цигулков концерт от това осемчастно произведение. Солист беше Александру Гавриловичи от Швейцария. Един различен Моцарт - това е моето мнение за тази серенада. Понякога ми напомня за Хафнер-серенадата. Ако не бях прочел програмата, нямаше да разбера, че това е написано от Моцарт, когато е бил на 18 години... Солистът е познат на публиката и от предишни негови гостувания, както в Габрово, така и на други места в България. Изпълнението му беше на висота, както може да се очаква от такъв изтъкнат цигулар.



Александру Гавриловичи

След това Десислава Щерева изпълни Концерт за пиано и оркестър № 3 в ре мажор от Моцарт, KV 40. Това ранно произведение на Моцарт всъщност представлява преработка на части от сонати за пиано на други композитори в концерт за пиано и оркестър - сигурно като практическо обучение за оркестрация от баща му - Леополд Моцарт. Солистката е добре позната на габровската публика от многобройните ѝ гостувания в Габрово. Тя винаги се представя блестящо, независимо дали изпълнява класически или съвременни произведения. Така беше и в това изпълнение, независимо, че е от детските опити на Моцарт, звученето му беше като предвестник на гениалните му произведения.

Заключителният номер на концерта беше тройният концерт за цигулка, виолончело, пиано и оркестър на Лудвиг ван Бетовен (Ludwig van Beethoven) в до мажор, оп. 56, въввариант за струнен оркестър. Преди изпълнението бях малко скептично настроен за звученето на оркестъра в този малък състав (13 оркестранти). Опасенията ми бяха напразни. Както солистите, така и оркестърът постигнаха наистина едно бетовеново звучене! Това беше един достоен завършек на сезона. Поздравления за солистите и оркестрантите, които изнесоха един концерт, който дълго ще се помни.



Солистите на тройния концерт на Бетовен